
Këngë dashurie e malli





Fytyra ime

I

I gjatë, e, më se i hollë, unë jam i trashë

E jam i shkathët porsi i lashti Akil.

Nëpër flokët gështenjë një vijë ndrit.

Sytë si luledielli kthehen nga një vashë.

Vetullat kam si brushë fashë-fashë

E të mbuluara tunden si me re.

Hunda me majë ngjan sikur vë re

Buzën kur e hijeshon mustaku i trashë.

Vezake mjekrën kam; me krenari

Dhëmbët rrinë në nullë e veshët e mi

Edhe duart të holla janë pra.

Zverku më ngrihet i fortë e i drejtë

Sepse Shëndeti shtat burrëror m’dha

Tani mund të më shihni si jam krejt.

II

Në zemrën time gaze e helme rrinë.

Inati m’zë, po shpejt e kapërcej,

Pak rri me shokë, dua qetësinë

Dhe me shumë ëndrra kohën e gënjej.

Mllefi më ndez e dua në vend të vë

Të vërtetën që e flakën mu në baltë

Do t’ndreqnja botën… Po s’kam shpresë për këtë

Dhe lotët lumë më rrjedhin nëpër faqe.

Gjuhën me miqtë e kam si një kumborë

Rrallë jam idhnak, më shumë kam butësi

Megjithëse dëshiroj beteja shumë.

Të gjithë i fal. Të lëshuar kam dorë

Sidoqë s’kam e s’jam në varfëri.

Më njomet thellë zemra porsi brumë.






Kënga e mallit të parë

Dëgjo, vash’, këngën e par’

që ta thot’ një djal’ bujar,

Dëgjo, vash’ këtë kangjelë

q’është e butë posi dele.

Një e diel ishte pagdhirë

tërë dritë e gaz të dlirë.

Dolla jashtë e s’kish njeri,

kisha helm, jo lumturi:

E një vashëzë kërkonja

po hirplote, siç e donja.

* * *

Mesha e madhe, ja po bije

e nga kisha mënt i shtije;

Dola: vashëzat po vinin,

qetë e lehtë në kishë hynin.

Asnjë vash’ s’m’u duk e mirë

e asnjëra s’m’ip dëshirë,

Dhe kjo zemër psherëtinte,

se nuk gjente kë kërkonte.

Po kjo zemër u gëzua

kur një vashëz u afrua,

Kur te sheshi ajo shkonte,

tërë sheshi dritë lëshonte.

I shkëlqenin ata sy

që nuk shihnin as njeri,

Si një fluturëz e lehtë

vej në kishë e zhdukej vetë.

* * *

Kur e vrejta, kur e pashë,

“Sa e bukur!” sakaq thashë.

Që aherë s’pat pushim

ky i mjeri shpirti im.

Ditë e natë un’ e kujtonj,

natë e ditë e dëshironj;

Posi hije pas i rri,

e vështronj me dashuri,

Kur më sheh e më ve re,

ndjej të madhe një hare.

Kur dëgjoj fjalën e kthyer

të Parajsës hapen dyer;

Kur më flet e më shikon,

zemrën një shigjet’ ma shpon.

E kur vjershën ajo shtije

duket se më vjen të bije!

* * *

E kur gjumi pra më zë

unë në paqe s’mund të flë:

Me at sy n’ëndërr më rri,

që të fshehur kan’ magji.

Se m’do fort ajo më thotë

edhe nxjerr dy pika lotë:

E tek veshi më rrëfen

se sa mall për mua ndjen.

Asaj dorëzën ja ngas,

buz’ më buzë asaj i flas,

Edhe mezin ja shtrëngonj:

duke e puthur un’ gëzonj.

Pra si nj’ëndër vete e shkon,

po në zemër më qëndron.

Kushedi a më dëgjove,

mallin tim a e kuptove?

Kushedi tek ti a foli

malli e zemrën a ta ndolli?

Me gjith’ zemër un’ të dua,

se fort më pëlqeve mua.

Ti me mua, vashëz, eja,

se të dua si veteja.

Tok të rrojmë te ky dhe

si në zi e në hare.

Tok të rrimë në rini,

tok edhe në pleqëri.






Fytyra e saj

Si vajza ime e bukur s’ka asnjë:

E prerë, e holl’ si kumbull, drejt më rri:

Kur ecën, shkon si zogë e mbase më

Zërin e saj e ngre plot harmoni.

I ndan flokët në mes dhe rrethas vë

Gërshetin që i shkëlqen krejt në të zi,

I feks balli që rreze drite zë

Si gryka e detit n’agim’n e ri.

Të zes e tërë mënd e mall të thellë,

Sytë e saja shkëlqejnë më se hënë,

Në mes të faqes i qesh hunda e hollë.

Ka buzët si merxhan, është faqemollë,

Dorën dhe zverkun si alabastër vënë

Edhe, kur qesh, sikur të ngre në Qiellë.






Vashës së largët

Fati ynë është shumë i fort

Se na jep helme dhe mort,

Posi hënës, posi djellit,

Që kërkohen kot prej qjellit,

Se i shkreti fat i zbon

Edhe kurrë s’i bashkon.

Edhe i ligu mirë e di

Që është drita dashuri.

E kur fatin tim kujtoj

Derdh un’ lot e psherëtoj

Plag’ e rëndë s’hiqet dot

Që më bëre ti qëmot:

Qenë ilaçe e qenë bare

Që s’më vlejtën mua fare.

Nuk pushon ky helm i fort,

Që na jep përdita mort.






Serenadë

Vashë, pa më dëgjo, nga gjumi zgjohu,

Më në fund koha mallin nuk e ftohu,

Një këngë sonte do këndoj për ty

Që mu nga fundi i zemrës mua m’u shfry,

Në qetësinë e ksaj nate fatmirë,

E nën dritën e hënës me dëshirë,

Dhe po qé se vërtet mirë më do,

Dëgjom, o vashë, e ti mos u helmo.

Për ty një ditë mua m’u duk ky dhé

Plot me kënaqësi e me hare,

Se malli yt, o vashë, mua më ndriste,

Edhe ma shporri terrin që më priste.

Të dy nga malli ishim shend e verë,

Posi vjollca në barëra të tjerë,

Ditët që shkuan të bardha tash kujto

Dhe tok me mua prapë i dëshiro.

Oh, sa mirë të desha e sa të dua,

Se, vashë, vetëm ti më pëlqen mua!

Nuk qé që më rrëmbeu bukuria,

Nuk ma fitoi shpirtin begatia,

Po zëmra jote trurin mua ma zdrodhi,

Ma ngrohu gjakun, shpirtin tim ma vodhi,

E po që se ndopak edhe më do,

Kthe fytyrën nga malli e ngazëllo.

A e mban mënd sa shpejt zilia u zgjua,

Se si jeta fatmirë u turbullua?

Për mallin ne të dy shkuam sa she,

Sa gjëmba! E dielli qeshte atje mbi ne,

Nga qielli i kaltër tek ajo pranvera

Që i pa zëmrat tona kaq të mjera.

Po qé se, vashë, edhe ti më do

O yll i Afërditës, mos më harro!

Zëmër të hapur të sillja ndër duar,

Se në brenga aq të shumta s’kisha shkuar

Të parat llahtarime më s’i ka

Kjo e mjera zëmër që si gur u tha.

Vjen shiu e bora, vjen e fryn puhia,

Te kjo zëmër si mjegull hyn mëria

Ti zgjohe e ngrohe, o vashë, dhe në e do,

Mbaje për sot e mot dhe e trashëgo.

Dhe i harruar rrija te kjo jetë

Pas aq përmbytjesh që më bën’ të shkretë,

Po sa të pashë ty paqa m’u pre

Dhe si n’ethe të forta gjaku u nxeh.

Ti rri e qetë, o vashë, un’ në mjerime,

Ti rri në gaz dhe un’ [në] psherëtime,

E po qé se vërtet mirë më do,

O moj e bardha flutur, mos harro.

Ditën kujtom, kur vete, o vashë, e vjen,

Kur rri, kur qesh, si edhe kur shërben,

Mendom natën kur ti vete edhe flë,

Se n’ëndër un’ të vij e të them gjë,

N’ëndër të them sa të desha e të dua,

Mallin e madh që përsëri m’u zgjua.

E ç’të them n’ëndër ti, o hirëplote,

Mos e harro kurrë, e shkofshin ditë e mote.

Për ne ngryset kjo jetë pak nga pak,

Dhe era sevdanë e thellë tej e flak,

Kudo që ndodhem, vashë, të kujtoj,

Dhe me mënd ku je ti un’ fluturoj,

Se në zëmër nj’altar ngrita për ty

Dhe në ferr jam po s’të pashë me sy;

E po që se vërtet mirë më do,

Dëgjom, o vashë, edhe mos u helmo.






Këngëtori i dashuruar

Këngëtori:

Parmbrëmë pashë një yll un’ me gëzim,

M’u trondit zëmra me shumë ëmbëlsi,

Më ngrihej shpirti lart në fluturim

Dhe gjith ky dhé m’u duk plot lumëri.

Në më do mirë ti me të vërtetë,

Folëm, o buzëkuqe, o sy-ulli.

Gjallë në do të mbash mua të shkretë.

Kthe nga unë ata sy me dashuri.

I keq si zjarri, zëmrën e brengosur

Malli ma shpoi edhe isha i pafaj:

Të pashë, o vashë e njomë, i vëndosur,

Për këtë faj më vjen të vdes prandaj.

Shokët:

Kush sevdanë kërkon qoftë i mallkuar,

I humptë gazi, si këtij iu buar.

Këngëtori:

Rrofsh e pafsh mirë, vashëz kanakare,

Ti, gocë je si hëna ndër të tjera,

Bukurinë që ke s’e kanë fare

As trëndafilat tek na çel pranvera.

Dhe kur nga deti Jon agimi del

Dhe faqja jote përkundrejt tregohet,

Tërë lulet që Zoti Ynë çel

Zbehen dhe dheu shkëlqen edhe gëzohet.

Kur erdhe te ky dhe, erdhe si dielli,

Që për së pari hedh dritën në jetë,

E kujt i flet, o vashë, i hapet qielli

Dhe malli ja prek zëmërën vërtetë.

Shokët:

Vashëz, mos ke për zëmër një thëngjill?

S’e sheh se po vënitet si kandil?

Këngëtori:

Edhe pardje, si i marr nga malli i mjeri,

Të të shoh desha ty unë, moj vashë,

E forta dashuri zëmrën ma theri

Kur ato faqe si zambak të pashë.

Ninat në mes të syve si dy hënë

Me të madhe shkëlqenin angështi;

Dhe nuk e di se si trutë m’u bënë.

M’u errën dhe më ra si vilani.

Dhe, sapo m’erdhi fryma, tërë lot

Bukurin’ tënde, o vashëzë, këndova:

“Çupë me rreze dielli, o sy hirplot,

Me qetë s’ndrin në terrin që kalova”.

Shokët:

O vashë, mos harro djalin e mjerë,

Se shpejt si bari i djegur do të bjerë.






Këngëtari dhe bilbili

Jam i vetëm në mesnatë

si bilbili i pafatë

Që me zënë e tij i thotë

sa mjerime ndjen dhe lotë

Trëndafiles dal nga gjembi

q’e ka zëmërën si shkëmbi

Fërshëllimet që këndon

Trëndafilja s’i dëgjon

Fërshëllimet që këndoj

i rrëmbeu mali e përroj

Edhe un’, këngtar i mjerë

vajtoj fshehtas heraherë

E këndoj e qaj si dua

e me lotët bëj një krua

Vashë, syt’ m’i përvëlove:

unë të desha, ti më zbove

Je si një tufan që shkrep

që rrëmben e rreh e shqep

Flaka jote më rrëmbeu

kurm e shpirt më dogji e preu

Shkove e zjarri që më le

më bën hi, më fut në dhe

Ahet që mjerimi i sjell

ngrijnë e larg era i shtjell.






Malli

Sonte qielli u stolis

nata e tërë u llamburis

Gjindja fle, nata është e qetë

veç i ziu unë jam i paqetë.

Vashëz që te gjumi rri

zgjohu e shih me vrejtje ti

se ç’do thotë këtë natë

Muza me këtë serenatë:

“Koha vjen, vjen dhe shkon

bashkë me mua kush gëzon?

Lart te qielli kush më sjell?

Kush më hyn te zemra thellë?

Është kjo e fundit natë

që t’këndon dashnori i ngratë,

Tani nisem unë i shkreti,

thuaj: ‘Shpirt, të prift shëndeti!’”

N’Shkavuni anija arriu,

ja, po nisem unë i ziu.

“Duall me diellin, vjen te sheshi!”

zëri yt më rri te veshi,

Dha nga sheshi i bekuar

shoh katundin e larguar

Shoh katundin, mallin tënë

mall i fortë, që s’ka të thënë

Shëndet lodrave e shtëpisë

edhe gjithë vajzërisë.

Edhe ty të falem, lule,

që nga zemra kurrë s’u shkule

Ty të falem, buzëkuqe

që je si bora në ato male,

që ndër ato vasha plot hire

lulëzon si trandafile

Sa t’u luta, të vështrova

aq me sy t’u përgjërova!

Bota e tërë më mëshiroi

zemra jote nuk rënkoi

Shoh katunde, vende shoh

vasha si bora kudo.

Zemra mbushet me psherëtime

t’i dërgon, vashëza ime.

I shikoj trimat kaluar

vallet duke kënduar

Edhe un’ kërcej e bredh,

mendjen veç tek ti e hedh

E kjo zemër të kujton

tek ti vjen dhe pushon

Të kujton moj mes-hollë

me ato faqe porsi mollë

Me ato buzë e synë e zi

me ato flokë plot shkëndi

Dhe të shoh si në atë ditë

kur te sheshi bëje dritë.






Këngë malli

Më rri e zëmëruar e s’di ç’ke

O e t’humburit Parajs’ molla më e mirë,

Ç’të bëra vallë i shkreti e ashtu më le

Sa jetën po shikoj pa asnjë hirë?

Oh, këto ditë i shkova me hidhërim,

Se s’t’i pashë të qeshur ata sy

Që shpirtin mua ma mbushnin me ngadhënjim

Dhe ma rrihnin me mall zemrën në gji.

Dhe ballin e qëndisur rrezesh dielli

Më te dritarja jote nuk e pashë,

Edhe buzën merxhan si lule qielli

Pothuaj e humbe fare ti, moj, vashë.

Gjirin e kam plot mall, zëmrën plot zjarr,

E trutë po më vlojnë ndër mendime,

S’gjej dot pushim, as paqe dot nuk marr,

Ti, vashë, ma dërmove jetën time.

U shtrita unë i mjeri në shullë,

Shëtita n’errësirë për çdo natë,

Ndër dushqe u ula i ziu që të flë,

Më rrinte Malli pranë si lëngatë.

Mëndja ime nga ty s’më hiqej dot,

Zëmra më zjente fort me dashuri,

Era trupin ma rrihte bot e bot,

Jeta qante mbi mua me zymti.

Mishtë e trupit si dylli mua m’u shkri,

Damari i trimërisë krejt m’u shua,

Dhe këshilla më jepte çdo njeri

E ndizte ferrin q’ish brënda te mua.

Po pa dëgjo ç’të thotë zëmra ime:

“Prangat do çaj që më bënë të shkretë,

Do rrok tani un shpatë e armatime,

Posi petrit do shkoj në luftë vetë.

E n’ardh lajmi se vdiqa unë i mjerë,

Për mua të zinë thuaj një fjal’ me mallë,

Dimre mbi dimre shkojnë dhe pranverë,

Gjithë jeta lulëzon, un’ s’do jem gjallë.

Tërë gjak një shami tyja të vjen,

Ku brënda lidha ca plagë për mort,

Është mendimi që malli të dëften

Mallin që një herë, vashë, e doje fort.

Vashë, malli i ksaj bote ahere shkon,

Kurmi im i mbuluar te varri rri,

Mbi të një qiparis hije lëshon,

Një qiparis që ndal e borë e shi.

Atje, harruar nga bota, i mjeri flë.

Shkojnë ditët me radhë e mot e mot,

Dhe asnjeri në mëndje s’më mban

Dhe asnjeri nuk derdh dy pika lot.

Ti, vashë, që të desha posi sytë,

Kur zgjohe çdo mëngjes rehat-rehat,

Posa hyn dielli aty n’ato shtëpitë,

Dërgom këtë kujtim brënda në shtrat.

I mjeri ai! Dikur qé shend e verë,

Kur rrinte në katund plot trimëri.

Shkoi për jetë si re, shkoi posi erë,

Dhe tani fle në një vënd që nuk e di.

I rrahur si nga shiu e nga dëbora,

Një britmë del nga varri e më qërton…

Pa dashur e lëndova unë e gjora!

Pa dashur? Pse kjo brengë më mundon?

Për mua qyqen një flakë ai trim i shkretë

Mbajti në gji për vjet e vjet… Ai i zi

Mbase për mua më nuk deshi jetë

E ku i mblodhi eshtrat nuk e di.

Tani ku je? Me erën që fryn vetë,

Të fala të dërgoj e shumë lot,

Lule çoftë në varr puhia e lehtë,

Bilbili aty këndoftë mot për mot.

Ndaj, e mbytur’ nga dallgat e tjera,

Që ngrihen nga kjo jetë e turbulluar,

Vija e të qaja, o mall, e unë e mjera,

Zëmrën e lija atje ku ke pushuar.

Kur era mërmërit posi një herë

Fjalët që më dërgonte mua malli,

Më vjen te varri si një paraverë,

Më duket varri i ëmbël posi zalli.






Më të bukurës që është në Strigar

Nga katundi u largova posi i bjerrë,

Vajta në luftë e u gjeta i vetmuar:

Atje, larg nga ty, rrinja zemërçjerrë,

Midis të huajve u gjeta i shkretuar:

E zëmra ty keq fort të dëshironte

Edhe pika më ra se s’të takonte.

Gjaku rridhte në truall si ujë kroi

Dhe fare jetën time s’e mendova,

Mbi mua vapa e madhe e bora shkoi,

Me nxitim tërë honet i kaptova

Dhe dënuar si hutaq në gjithësi

Për ty mendonja plot me dashuri.

Përnatë, tash që u mblodha në shtëpi,

Te dera jote si bilbili këndoj.

O faqemollë, o vash’ me synë e zi,

Ta shkoj jetën me ty un’ dëshiroj,

O mollë e ëmbël, që në degëz rri,

O gozhdëz ari, që më vjen në gji.

E pse më bën të qaj me psherëtime?

Vërtet, zemër nuk ke, o ti moj vashë?

Mbaje, se lule e rrallë ësht’ zëmra ime,

Dhe mirë e di se tyja krejt ta dhashë.

Shumë e keqe më duket mua kjo jetë,

Po jetova pa ty me të vërtetë.

O vashëz faqekuqe, qysh aherë

Unë po qaj me lot e me dënesë,

Se pa ty e ndjej veten krejt të mjerë,

Nuk di ç’ësht’ paqa dhe po rroj pa shpresë,

Dhe vetëm varri do më jetë i lehtë,

Kur i harruar do të jem në jetë.






Zonjës lule

Te kodra ti këndon me shumë hare,

Ajo këngë në zëmër mua më zbret,

Bukurin’ tënde edhe dielli e vë re,

Për të një lule e bukur je vërtet.

E gaz e lot, vashëz, për mua ti je,

Sadoqë nuk shkëlqen në fshatin vet,

Se lehtas më ra malli si rrufe

Dhe duke qeshur rreth e qark baret.

O vashëzë mez-hollë, koha shkon

Dhe, posi lulet, zhduket dalngadalë

Hiri që si pranver’ të zbukuron.

Jeta më vrau fort mua të zinë,

S’kam paqe e po mendoj se si t’ja dalë,

Se i shkreti dot s’e shuaj dashurinë.






Kujtim

Vashë hirplote, ku je, ku rri, ku bredh?

Ç’ëndëron e ç’mendon, vallë ç’kërkon?

Zëmrën ti nga e shpie, nga e bredh?

Dhe bukuria jote ku gëzon?

Ja puhia po fryn nga deti i gjerë

Dhe nuk më sjell përgjegje ndonjëherë.

Te lulet u çfaq dielli e perëndoi

Dhe hënëza u duk si e helmuar,

Siç erdhi gazi i njerëzve ashtu shkoi,

Tërë kujtimet vanë e qenë harruar,

Un’ rroj edhe, po s’ndiej në të vërtetë

Si vjen e na gëzon malli në jetë.

Po n’ardhtë dashuria? Oh, sa mjerime

Ma therën zëmrën dhe jetën ma nxinë.

Larg më qofshin gjithnjë ato pasqyrime

Të helmit tim, se udhën mirë e dinë!

Ky kopsht i bukur te shkreti rrah

Për mua lot e shërtime gjithnjë ka.

Të madhe qetësi kam te shtëpia

Kur mblidhem i mërzitur nga kjo jetë,

Pra, rreth e rrotull më pushton vetmia,

Dhe them: “Çdo gjë hi bëhet me vërtetë!”

E kot te qielli e deti i menduar

Vashën e mjerë shkoj duke kërkuar.

Zbres në kopsht dhe unë i shkreti, në pushoj,

I shtritur n’ato lule e n’atë bar,

Shpejt ata vjet si në vegim kujtoj

Kur e kalova jetën plot llahtar,

E hollë e hollë, e lehtë, e dalngadalë

Ngrihet vasha e me gaz më këthen fjalë.

Edhe tek fliste syri i shkrepëtin,

E i shkreti gaz nga buza që rrëmben,

I fekste vija e flokut, balli i ndrin

E duket sikur qiellin ti vren!

E shkoi koha që më harroi e rri,

Kjo zëmra ime e mbytur në dashni.

Frushullon ajri atje në pyll e lumë,

E qeshin trëndafilëzat te gjëmbi,

Dielli, që ngrihet lart, të vë në gjumë,

Dhe gratë bëjnë finjëzën te shkëmbi:

Bilbilit i ka hipur dhe këndon.

Dhe vasha e lulja rreth qark gëzon.

Me sytë mbyllur dhe me krah mbështetur,

Ahere unë flas me vashën time:

I them helmet që pata, sa jam tretur.

I them sa herë e mbajta në kujtime,

Edhe pastaj i them vjershat e mia

Që i bëra sa më nisi djalëria.

Dhe ja nga buza vasha ime nxjerr

Fjalë e të puthura që vijnë sërë,

Zëmra më brof edhe këngës ja merr,

Me bukuri stoliset jeta e tërë;

Tringëllin jeta e mbushet me hare

Se vasha m’u këthye nga tjetri dhe,

Ja dielli perëndon: dhe po më vjen

Terri që depërton tok me puhinë,

Vij në vete tani edhe më len

Ëndrra që më jetoi në fantazinë

Dhe shoh që jam siç isha e kurrë më

S’ngrihet Bardhusha që te varri flë.

Dhe un’ po rri si kitara që u ça,

Se nuk i ranë dot me mjeshtëri,

Si gorrica që fushës hije i dha,

Po bujku ja preu degët nëpër shi.

Si trumcak vetmitar i mjeri un rroj

I qetë jam ditën, po natën vajtoj.

E vanë gjer më sot nja nëndë vjet,

Nëndë herë paravera lulëzoi.

E nëndë plagë kam te zëmra e shkret’

Dhe një helm i madh mua jetën ma shkurtoi,

I lodhur jam si ajo thëllëzë mali

Që, tue kënduar, detin e përfali.

Dhe pak nga pak po shuhet ky fanar.

Merr fund edhe për mua ky fat i zi,

Shpresa m’humbet e fati më heq zvar.

Atje ku bje gjithçka në qetësi,

Era ngrihet e fryn nga deti i gjerë

E malli as më përgjigjet ndonjëherë.

E ti, vashë, a mban mënd tani ku rri?

Mban mënd natën e bukur që t’këndova?

Fjalën të dhashë e lypa dashuri

Edhe fqinjëzën tënde ta gëzova,

Ti ishe gocë, un’ djalë; i gjallë ish ati

E shumë i bukur na tregohej fati.

Portokalle në kopsht unë të thashë,

Yll i mëngjezit unë të thërrita,

O lule, atje në kopshtin kur të pashë

Me lotn’ e vesës un’ të barabita

E të këndova: “O lule plot puhi,

Një kundërmim të ëmbël lëshon ti.”

O kohë e mirë! O nat’ që na gëzoje!

Ti, hënë, n’ato kodra kishe dalë,

Dhe drita që së larti ti vërshoje

Nëpër katund përhapej valë-valë

Më qeshi zëmra e mëndjen lart e çova

Dhe në qjellin e thellë nj’yll kërkova.

Çdo gjë mbaroi! E ti, moj vashë, sot

Më ndërro e të kthjellët bëm ti vetë,

Largom’ baltën ku hyra për ca mot

Dhe për mua ky diell prind të jetë.

Helmi e vreri për gjak të mos më nxitë,

Besë unë e bujari paça përditë.

Kështu për hirin tënd mirë udhën shkoj

E gjithashtu trishtimet prapë i lë,

Ti urimin nëm, o shpirt; un’ të bekoj,

Mbi varrin lule e lule unë të vë;

Ngryset pra jeta e flë; dhe unë aher

Ngjallem në jetën tjetër e s’të bjer.






Vrull

Zogj të bukur këndojnë me hare,

Po zemra do më plasë mua në gji.

I helmuar e shkoj jetën te ky dhe,

Mërzitem në katund, në vetmi.

Tërë shkëlqim m’hapet përpara deti

Që zgjon te trutë e mi mendime shumë,

Zëmra m’u shqerr nga tmerri mua të shkretit

Aq sa vetëm pushoj kur bie në gjumë.

Arbëri matanë detit, na kujton,

Se ne të huaj jemi te ky dhe!

Sa vjet shkuan! E zëmra nuk harron,

Që ne turku na la pa mëmëdhe.

Hakmarrja na jep shpresë e na ndriçon

Por fryn era dhe akull më zë,

Se ç’ka qënë Arbëreshi po harron:

Dhe s’i vjen turp aspak, po rri e flë.






Këngë gazmore

Era po frynte sot,

Un rrija i helmuar

Shën Kollit duke shkuar

Pa fare ndonjë shpresë.

E zëmra ime e mjerë

Mënt pëllciste në gji,

Se s’kisha lumtëri,

As fare ndonjë besë.

Ç’të bëja? I qet’ mendoja

Vjetet që shkuan e vanë,

Që helme shum’ më lanë

Pa t’ëmbël një kujtim.

Rrija ulë, isha i ngrirë,

I veshur si një plak,

Me trupin si në lak,

Me shpirtin në vajtim.

Po, ja, më bje në sytë

Një vashëz shumë e bukur,

Si trëndafil e skuqur,

Edhe afër Malli i ri.

Vinte e ndillte një rosë,

Thirrte: “Rosë ku je?”,

I thashë un’ me hare:

“Të falem, bukuri”.

Qeshi e vate. Unë e ndoqa.

Vej si hënëza me dritë.

U gëzova se i ngjitë,

Dritëmadhes paraverë.

Buza ish si lule mali,

Syri si yll ndriçonte,

Balli i saj të kujtonte

Qiellin siç ësht’ në verë.

Un rrija pa u dridhur

Si një gur në vetmi

Për ty, o dashuri,

Zemra m’u flakërua.

Hodha tej çdo mendim,

Tërë helmet i zbova,

Se ish Malli mësova,

Jeta m’u ngazëllua.

Tani, vashë, mbi mua

Sytë me mall m’i shtjer

Dhe zemrën mos ma ther,

O ti, “Rosë ku je”.

Si pllumba pendëbardhë,

Fluturojmë anembanë,

Si pllumba që s’u ndanë

As në qiell, as përdhe.

Të zënë dora-dorës,

Gjithë helmet i largojmë,

Me të puthura rrojmë,

Moj syzezë fatmirë.

Erdhi koha e martesës,

Dielli-Zot na bekon

Dhe drita që lëshon

Bëhet e dlirë.






Urimi

Ju lani teshat, vasha, te ky lumë

Edhe lart plot me gaz ju ngrihet zani,

Në paqe koha e lumtur ju qesh shumë

Dhe zëmrën tuaj me gëzim e lani.

Gazet i mbajshit fort, bija, në gji,

Se fluturake është jeta edhe shkon,

E vjen mjegull e shi, borë e stuhi

Dhe hapet varri… Varri nuk harron…

Gjith’ shkon e vete te kjo botë e shkretë,

Kujtimi e shpresa humbasin, shkojnë hidhrimet

Me ato që deshëm për vjete ne vetë.

“Ditë të bardha”, o vasha, ja urimet,

Se ku më shpje tufani shkonj për jetë

Dhe kthehen te katundi psherëtimet.





Deti dhe natyra





Te bregu i detit

Atje nga bregu i detit shoh një valë

Që me oshëtimë stuhia e degdis,

Si në mal ujët ngrihet pa u ndalë

Si për të rrahur qiellin e zi pis.

Dielli mbulohet, qielli është i zënë

Nga mjegulla që dhenë e tërë fsheh:

Dhe koha e keqe krejt pas krahve le

Helmet dhe frikën që s’kanë të thënë.

Era ra dhe tufani, ja, mbaroi,

Duke qeshur në qiell dielli dolli

Dhe natyra stoliset me hare.

Mëkata paqën e vjetër dërmoi

Edhe neve një valë helmesh na solli:

Po gjaku i Krishtit dha paqën e re.






Detari

Mirëmbeç, zonjë e dlirë,

Voztari vjen në agim,

Nga coha brezin nxirre

Edhe në shpatë ma lidh.

Po qan? Tani mos qaj,

Se e bukur ësht’ kjo jet’.

Çurg rrjedhin gaz e vaj

Se vatra na thërret.

Kur endeshim të mërzitur

Nëpër fusha e vironja,

Zgjedhën si i regëtitur

Të qenit turk mallkoja.

Një mbrëmje në anije,

E shtrenjtë, ty të thashë:

“Po erdha si m’ka hije

Direkun ngre të trashë”.

Si zonjëzë arbërore

Nënqeshe pa mëri.

E sot, ti quhesh e gjorë

Se s’qëndroj në shtëpi?

Ti rri në tokë, luftoj

Te deti unë me anije.

Ti ëndrro, un’ do guxoj

Shembulli i Teftës m’ka hije.

Zonja ime, ti e di

Sa i kënaqur jam.

U ngrit Bardhyli i ri,

Për t’i shërbyer kam!

Kur agimi zbardh qiellin,

Detari ëndrrat harron

Për nuse ka flamurin,

Për mall detin këndon.






Tufani

U vrënjt nga deti e mali u mbush me re,

Dhe dita u err’ sa pikëllim na vjen,

Gjeli këndoi edhe në strehë u fsheh,

E gjethe e kashtë era i rrëmben.

Ja një bareshë mu në prak ndalon,

E si gjindja nxitohet rri e vë re,

Se lart gjëmon edhe me ankth rënkon,

E vërsulet tufani e rreh mbi dhé.

Stuhia ushton bashkë me verinë,

Tjegullat çajnë e tundin krejt shtëpitë;

Pemët vithisen dhe te lumi vinë.

Ne rreth vatrës qëndrojmë si të mjerë,

Kërcet sa s’ka rrufeja n’errësitë,

E duket se katundi do të bjerë.






Natë

Një natë sterrë të zezë fluturoi

Kjo mëndja ime qiejve të lehtë,

Çau rretë e një vënd pushoi,

Ku maten qiell e dhé nga epoka vetë.

Mbi djellin mëndja u ngrit dhe yjet shkoi,

E humbi në një det q’ish prush i nxehtë,

Atje s’u dogj, po matanë kaloi

Dhe mu te dera gjet gaz të vërtetë.

Përpara vate… Duke lozur qiejt,

Ndër dallga putheshin drite të dlirë,

Dhe me mall mbinin yjet edhe diejt.

Një dritë dallgë në mëndje m’u fut,

Se me harmoni të kthjelltë dhe fatmirë

Natyra u tund dhe Perëndisë iu lut.






Dallëndyshe shtegëtare

Dallëndyshe shtegëtare,

Që kumbise në ballkon

Dhe ja merr këngës qyqari

Kur mëngjezi zbardhëllon,

Ç’më thua ti m’at gojë ndryshe,

Moj shtegtare dallëndyshe?

Gjithë e vetme në harrim,

Nga yt shoq e lënur sot,

Mos qan vallë vajin tim,

O vejush’ me helme plot?

Qaj e qaj me at’ gojë ndryshe,

Moj shtegtare dallëndyshe.

Por si un’ nuk je e shkretë

Ti ke pendë e fluturon,

Shpatit ecën dhe çan retë,

Vërshëllen, erën gëzon,

Dhëndrin tënd me at’ gjuhë ndryshe

Duke ndjellur, dallëndyshe

Po unë, oh! Mua më ndryn

Rreth e qark ky burgu i zi,

Ku një rreze djelli s’hyn,

Ku edhe era s’jep freski,

Nga edhe fjala ime ndryshe

Mezi t’vjen, moj dallëndyshe.

Ja, sot erdhi vjeshta e parë

Dhe gatite të më lesh,

Nga zhurishtet duke u ndarë.

Detet, malet, ku do vesh,

Përshëndetmi, o dallëndyshe,

Me atë gjuhë që ke ndryshe…

Çdo mëngjes, në të gdhirë,

Tek i hap sytë me lot,

Nëpër akuj, në të ngrirë,

Unë besoj se qan ngamot,

Dhe vajton me at’ gjuhë ndryshe,

Fatin tim, moj dallëndyshe.

Shpejt një kryq në paraverë

N’atë shesh ti do shikosh,

Dallëndyshe, kur si erë,

Mbi atë do fluturosh,

Thuam “Pushim!” at’ gojë ndryshe,

Moj shtegtare dallëndyshe.






Qyqezës

Mori qyqe, mori qyqezë

çfarë këndon mbi atë çukëzë?

Plakat thonë se kur këndon

vitet njerëzve u numëron.

Duke bërë “kuku” a s’më thua

sa vjet jetë më presin mua?

“Kuku!” “Një?” Moj qyqe e shkretë,

plaç! Do rroj tërë një jetë.

* * *

Mori qyqe, mori qyqezë

kë këndon mbi atë çukëzë?

Po të fal unë bukë e qepë,

veç më thuaj fati ç’më jep.

Do ta kem fatin e bardhë

të marr të bukurën shtojzovallë?

Apo dhëmbëzezën mua

do ma japë fati për grua?

Qyqja e urtë s’tha asnjë fjalë.

Do të thotë: Ke fat të rrallë!

* * *

Qyqja këndon përmbi përrua.

Rri te lisi përmbi krua.

Gra e vajza ven’ e vinë,

flasin, shajnë ashtu si dinë.

O, sa mirë shkohet mbi dhé,

pa ndërtuar një fole:

Vezët le, pa turp, ngaherë

te foleja që bëjnë të tjerë

Dhe thërret: “Kuku! Kuku!

Bijt e mi, ku jeni ju?”






Pas të vjelavet

Retë q’ajri nuk i lë

Derdhin pika shiu sot.

Rrush s’ka më, trishtim na zë.

Vate vjeshta e nuk na thot’

T’ecim fushës përsëri

Plot me shpresë e lumturi.

Tani lisit gjethi i bie,

Tjerrin vashat në shtëpi.

Dimri i egër vjen dhe shtie

Nëpër udhët qetësi.

Kudo shoh më s’gjej hare.

S’kanë më zogj ato fole.

Gjithnjë i vetëm, gjithnjë i shkretë

Vashën time pa vështruar,

Tundem, shoh ëndërr, më vret

Malli i zjarrtë dhe i helmuar:

Asnjeri s’më thotë te veshi:

“Vasha jote rri te sheshi”.

Çiften marr për gjah përhera,

Çdo mëngjes unë jashtë dal,

Shkoj ndër pyje e ndër humnera,

Ndër përrenjtë atje në mal

Hyj në shpellat sa më fshehtë

Dhe largohem nga kjo jetë.

Vasha ëmbël dalëngadalë

Mendje e zemrën m’i ndal,

Brenda vetes m’derdh një diell

Dhe hare te zemra sjell.

Më bën malli shend e verë

Dhe më sjell një pranverë.

Sjell ndër mend unë kur këndonim

Nëpër pyje ca ferrcakë,

Kur te lumi plaçkat shtronin

Gratë e bardha si zambakë,

Kur te çukat plot lulzim

Shkonin çunat me gëzim.

Unë në paqe atëherë rri,

Dritë e ndjej unë këtë jetë,

Brenga s’kam, veç lumturi;

Mbushur me mall të vërtetë

Vete e vij; kur bie borë

E mbaj zemrën në dorë.

Edhe kur mali gjëmon,

Ikën gjindja e zogjtë qajnë

Era e ngrirë më lëmon.

Shiu e bora që më lajnë

Bëjnë që t’mblidhen në shtëpi.

Gjithshka bëhet terr i zi.

Brenda nga ballkoni shoh

Aq shumë hapësirë

Edhe zemra të rëndë do

Ku një vashë bredh e lirë.

Bubullima veç gjëmon

Dhe nga ëndrrat më zgjon.

Tundet dheu dhe hapsira

Oshëtin shumë e më shumë.

S’duhet deti e në shtëpira

Gjindja bën të dytin gjumë.

Rri i qetë unë dhe rënkoj

Ku jam tash e ku pushoj.

Eja, vashë, dhe gëzomë

Tash që kam aq drithërimë

Dhe më këngë qetësomë

Përpëlitje dhe rënkime.

Me sy mbyllur, në shtrat shtrirë

N’ëndërr shoh un’ çdo dëshirë.

Më dëgjo aty ku rri:

“Te një shpellë e shkretë dje

Gjeta plot me bukuri

Një gjel t’egër që atje

Seç thërriste ditë e natë

Nusen q’ja vrau një shtrëngatë”.

E mora e ta lë në dorë:

Mua të ziu më përngjan,

Si unë është pa fuqi, i gjorë

Dhe un’ qaj si ai zog që fshan

Se pa mall rri në kafaz

Dhe e çon jetën me maraz.

Vashë, dikur në Piluri

Bëra ca shkarpa të holla

Me ata sy t’ëmbël më shih,

Ma trego faqen si molla

Buzën në gaz vëre tani

Thuaj një fjalëz dhe… teshtij.

Ndaj riqet e korkoletë,

Vij ku bën kërthija ti:

Pas të vij un’ qetë e lehtë

Faqet t’shoh me dashuri.

Të të puth një herë, jo më

Se një këngë do të zë.

Dëgjo, vashë, jehona flet

Te përroi nga rrahu i fshehtë,

Rreth e qark kënga buçet,

Me hare mbushet kjo jetë.

Qielli i butë na bën dëshmi

Që lindi një dashuri.

Po vonohet… I kumbisur

Un’ mbi pushkë, rri e kujtoj

Çast’n e shenjtë të vithisur

Tok me atë që dëshiroj.

Jeta është një zonjë e rrallë

Që u harrua nëpër valë.





Meditime





Një ditë është jeta

Po vrej si Agimi, ja, nga deti ngjitet,

Dëgjoj si era mbushet me freski:

Shoh si dheu me dritë krejt stoliset

E si dielli shtie zjarr e bukuri,

Në gjithë vëndet gumëzhima shqitet,

Jeta me shpresë qesh dhe ëmbëlsi,

E hapet gazi edhe gëzimi rritet,

Largohet mjegulla ngado që ri.

Koha shkoi e mesdita na pllakosi;

Mërzimi nëpër sheshet mbretëron,

Do të thotë se koha e mirë sosi.

Mbrëmja hapë dyert e natës edhe nxin,

Gjumi gjindjen e zë dhe s’e lëshon.

Njerinë fati ashtu në varr përpin.






Jeta

Lart qeshi dielli e shtogu lulëzoi

Atje te gardhi i kopshtit që e veshi

Flisnin fjalë me mall lumi e përroi

Dhe, plot me gaz, i tërë fshati qeshi.

Një zog mbi shtog nga era fluturoi,

Sqepin si ar dhe pend’ të kuqe pati,

Cicëroi ëmbël-ëmbël dhe gëzoi,

Ahere ja vu mëndjen tërë fshati.

U err nga deti e mali gjëmoi gjerë,

Egër nga qielli u hap stuhia e shkretë

Edhe ngrica mbi dhe bëri folenë.

Iku nga shtogu i bukur shpendi i mjerë,

Tërë kujtimet u harruan për jetë.

Jetët e mjera tona ashtu a s’venë?






Fati

Shkova të parat vjet me shumë hare,

Posi pasqyrë jeta më qe dukur,

Për mua i qeshur qe qielli dhe ky dhe,

Para meje çdo gjë dukej e bukur.

Po mali u vrëjt dhe me t’egër gjëmoi,

U ktheva e pashë motin q’ishte nxirë;

E zeza re u hap e më mbuloi,

Kështu tufani i keq më ka përpirë.

Shkova në pyll e rashë në përrua,

Aqsa i mjeri unë i tëri u çora,

Gazi në buzë e në shpirt malli u shua

Dhe gëzimet e jetës krejt i bora.

Era më mori shpresat edhe vanë:

E me gërshërë skami më ka prerë;

Lulet e jetës sime gjithë u thanë,

Fati më ndjek edhe më bën të mjerë.






Miqësia

Nga deti dallëndyshja fluturoi

Dhe në vënde të ngrohta ngre folenë,

Me Mallin brodhi atje, po nuk harroi,

Kur sosi çasti, të shkonte n’atdhenë.

I shkundi pëndët n’erë edhe shkoi

Udhës së vjetër ku kish lënë harenë,

Po n’udhë e zuri bora që e mundoi,

Kështu për dashurinë humbi vetëhenë.

Kështu e shënjta miqësi ësht bërë:

Megjithse larg, po puqen me sevda

Dy zëmra që prej fatit qenë ndarë.

Harresa e keqe kurrë s’mund t’i zërë,

Dhe po i preu vdekja me gërshërë ata,

Mbi varrin vjen mendimi duke qarë.






Lajkës

Sa e poshtër je, o e ndyrë përkëdheli,

Gënjeshtërplote, e fryrë me qelbësirë,

Ti bën të humbasë mendjen çdo njeri

E katundet shkallmon me turbullirë.

Si lulja e egër që çel bukuri

Dhe rritet buzë udhës me shkëlqime,

Përballë të marrin e mbush me hijeshi

Po afër derdh veç vrer e kalbësime.

Ti solle fajin që ish në errësirë,

Njeriun që ish në paqe ti e gënjeve,

Ti hape varrin për të parën herë.

Nga shkaku yt qan bota me drithërimë

Se paqen e gëzimin ia rrëmbeve

E sa zemra të mjera vall’ s’ke therë?






Shën Mërisë virgjër

I grisa gjunjët edhe gjuhën thajta,

Sytë nga lotët që derdha m’u thanë,

Ma therën shpirtin, zëmërën ma vranë

E sa keq e më keq përditë vajta.

Dhe as më ndihu besa që të mbajta,

Gjithnjë ditë të zeza mua më ranë;

Ëndrrat dhe shpresat posi lulet vanë

Gjindja më turpëron sepse t’u qajta.

Tani ç’të bënj, o Mëmë, te kjo jetë?

Dita më helmon, kurse nata më vret.

Më ngrys e sotmja, e nesërmja më zhyt.

Tek ti vjen zëmra me mall të vërtetë;

Po ti rri larg dhe brenga mua më pret

Dhe në një det plot helme, ja, më mbyt.





Atdheu dhe liria





Ali tepelenasit

Shkrepën malet një ditë e u qé treguar

Si dielli i Shqipërisë plot me re:

U tromaks turku e mbeti i helmuar

Kur madhërinë tënde vuri re.

Krejt bota ktheu syt’ për të shikuar

Se mos në malet tona shkrep rrufé,

Se mos raca burrërore tue lëftuar

Mirr fronin që i përkiste asaj mbi dhé

Oh, sa shpresa të kota! Si u ndërrove?

Me të rrema e me gjak ndeze atë zjarr

Që dogj lirinë në tona luadhe.

Ti burra e gra gjakose e shkatërrove

Rrodhën lotët përdhe si rrëké e madhe:

Me nëmë e turp u fute ti në varr.






Koroneut

Luftëtar nisu, se Kreta të pret

Ku liria gjëmon e trondit dhenë,

Flamujt, duke shkëlqyer n’ajër venë,

Ishulli skuqet dhe me topat flet.

O sa lufta, o sa gjak! Sa vjete shkuan

Që ndënj vejushë e mjerëza Greqi:

Ata, që i muarrën dije e bukuri,

të mjerën Nënë gjer më sot harruan.

Po fati u ndërrua, se pushka sot

Me llahtar gjithë Evropën po mbulon

Dhe turku po kthen krahët duke qarë;

U kthye edhe një herë koha e parë,

Deti zbardhon dhe pa një re gëzon

Dielli që i qesh grekut q’ësht në lot.






Për lirinë e Venetisë

Pasi Bomba na vdiq,

Bomba që na vu në kryq

Edhe Nxhiku tutje u flak

Sapo i dhanë dy shuplakë.

N’ato ditë e n’atë mot

Qenë sy që derdhën lot

Qenë vasha e nëna qenë

Që e shkulën krejt gërshenë.

Tash na erdh një mbret bujar,

Ndrit si dielli shkëlqimtar.

Erdh Viktori, shpatë e mirë

Që e bën popullin fatmirë.

Dhe me forcë dhe fuqi

Ngre Tringjyrshin n’Itali

Jep kushtrimin e thërret:

Vemi atje ku gjithkush pret

Që të zbojnë armiqtë tanë

Që na zhveshin, që na vranë.

Garibaldi është atje,

Shpie flamurin tutje,

Edhe sytë zgurdullon

Porsi orl armikun vështron

Këmishkuqi, trim me fletë,

Skënderbeut tonë i ngjet,

Se kur rreptas shpatën nxjerr

Si rrufeja djeg e vret.

Na thërret ai aher’

Të luftojmë tok me nder.

Burra e trima do ai

Që kanë gjak e shpirt në gji.

T’i shpjerë në Lombardi,

Të shkojnë në Veneti.

Që të huajin ta dëbojmë,

Alpet tona t’i lirojmë.

Te kjo natë dolëm tani,

Rrugë më rrugë me harmoni.

Ejani, trima arbëreshë,

Ç’do t’ju them, merreni vesh:

Garibaldi kur mbi kalë

Shpalos flamurin në mal

Dielli i bukur, i shkëlqyer

Shpërndan retë e hapen dyer,

Shihni atëherë si ky dhé

Vlon i tëri plot hare.

Radha e trimave na ra

Si rrufeja rrah më rrah.

Garibaldi ata i nis

Dhe në luftë i qeverit.

Yrysh, pra! Të fluturojmë

Në betejë të sulmojmë!

Skënderbeu tani gëzon

Në Parajsën ku pushon.

Shpresa sheh jemi e qemë

T’Arbërisë ku, oh! s’u lemë…

Të bëjmë udhën në pak mot

Se na ndih i madhi Zot.

* * *

Shkojmë, shokë, duke kënduar,

Vashat duke i kujtuar

Se të zezat rrinë në shtëpi,

Derdhin lot për ne tani.

Kur te Alpet ne do shkojmë,

Këngë lufte do fillojmë.

Ja, fanfara na gëzon,

Ja, edhe topi na shurdhon.

Kush me pushkë e kush me shpatë

Zëmë e lozim n’atë shtërngatë.

Po marshojmë si luftëtarë,

Duke shtënë, duke vrarë.

Qielli mbushet plot me tym,

Pluhuri ngrihet mjegullim.

Dhe për gjëmën tundet dielli

Dhe gjëmon i tërë qielli.

Gjylet bien e shkëmbi çahet,

Zemra jonë e fortë mbahet.

Flaka e madhe vrik shpërthen,

Grushtat si breshëri bien!

Kujt këmbë e dorë të tërë,

Kujt i shqitën veç një llërë.

Kujt ia depërtuan gjinë,

Kujt ia humbën bukurinë.

Mur çeliku – përparojmë,

Kalorin shkelim e shkojmë.

Gjithëherësh lart te qielli

Nëpër retë shkëlqen dielli.

Bie daullja me hare,

Gjak i ushtarit rrjedh rrëke.

Gjithë flamurët valojnë,

Lart në qiell fluturojnë.

Lufta jonë plot lavdi

U fitua: sheshi e di.

Të këndojmë të gëzuar

Përball’ armikut të poshtruar.

* * *

E kush qesh, kush mallkon,

Kush ha bukë e kush këndon.

Frikacakut porsi hienë

Rreth e rrotull sytë i venë;

Tash, që u thye e vate armiku

Thot’ se i bukur ësht’ rreziku!

Flamurtari, dorëgjati,

Rri si trungu i madh te shpati

Goxha pallë ka në brez,

Ia merr era flokët e zes.

Plaku i pari po afron,

Ballin drita ia gëzon.

Dy liktorë i mban pranë

Që simbol i Romës janë.

Thotë e n’gas vë buzën e tij:

“Shkojmë n’udhë të Zotit, bij!”

Gjith’ sa jemi kthehemi prapë,

S’kemi gajle se bën vapë.

Le të kthehemi të gëzuar

Se në fshat kemi munguar.

Atje vashat tona janë

Që fuqi në luft’ na dhanë.

Udhë e gjatë bëhet lehtë,

Si shtëpisë djeg malli i nxehtë.

Kush rri i qetë, kush këndon

Dhe të vrarët i lëvdon.

* * *

Kur fshatit pranë i shkojmë

Zbrazim pushkët dhe vallzojmë

Kur afrohet zallahia

Që përhapet nga ushtria

Zënë këmbanat me hare

Të na përshëndesin ne.

Edhe vashat lozonjare

Venë perdet në dritare.

Në katund të armatosur

Shtiem kuajt e krekosur.

Në dritaret çdo vashë e re

Trëndafila hedh nga ne.

Lulëkuqe e rrodhostanë,

Pastaj një këngë ia dhamë.

Shohim buzë dhe ato faqe

Që dikur aq na kënaqën.

Na gëzojnë ata sy

Se na shohin me ëmbëlsi.

Zemër e buz’ prekin me dorë

Ato vasha si dëborë.

Dhe na thonë ashtu pa zë

Se na duan sa s’ka më.





Kushtime dhe vajtime





Zonjës Elena Gjika

Shumë të madhe një hare,

Un’ në zëmërë po ndjej sot,

Më gëzon gjithçka mbi dhe,

Kam hare dhe jo më lot.

Pranë djellit të gëzuar

T’Arbëreshëve të mjerë

Një yll i ndezur ka ndriçuar

Që së largu natën sterë.

Rri atje edhe na ruan,

Edhe udhën na e tregon.

Dhe mbi brengat që na shkuan

Dritë hedh që na gëzon.

Dhe kur posa u tregua

Era mbeti, shpejt e qetë,

Edhe kënga kur u zgjua

Ndezi mallin për në jetë.

Anemban’ malli vërshoi,

E u ndal te kta arbreshë,

Drita jote na bashkoi,

Tru e zemër, Perëndeshë.

Di si rrinim na të shkretë?

Posi gjyhëza pa gojë;

Hodhëm rrënjë ne në jetë

Askush s’desh të na dëgjojë.

Skënderbeu shkoi si shqotë,

Pasi çau errësinë,

Historia jonë e thotë,

Se përmbysi Turqërinë.

Shkoi, po tufani sosi.

E me topa e me zjarr:

E një mjegull na pllakosi

Se Arbëria ra në varr.

Asokohe gjëmuan malet

Plot me thirrma e bubullima,

Mbushën sheshet, shkuan zallet,

Qielli u err me drithërima.

Sa të zeza, ç’lemeri!

Oh, sa lufta ndër luadhe!

Vëndet na mbetën në zi,

Gjaku shkoi rrëke e madhe.

Shkoi e vate: edhe qëndroi

Lart në qiell posi një re.

Edhe arbreshin e qëlloi,

Si mizor e shtriu përdhe.

Sa e gjatë ajo tirani,

I vëllai harroi vëllanë,

Shqipëria s’pat fuqi,

Se bijtë ndihmë dhanë.

Shkuan, po, katërqind vjet,

Që i harroi dhe fati vetë,

Gjaku shihet, po nuk flet

Lart e poshtë te kjo jetë.

Shkuan vjete, u rrit pastaj,

Djalëria lavdiplotë,

U vesh me mburrjen e saj,

Dhe shkëlqeu te kjo botë.

Dhe sikush me llahtarime

Sytë ktheu nga sheshet tënë

Edhe pa me drithërime

Luftat që ndër ne u bënë.

Bubullinte gjatë e gjerë,

E u përhap i madhi zjarr,

E Xhavella o Sul i mjerë,

Për Greqinë u fut në varr.

Kolkotroni ato ditë

Ish vërshim që vdekje sillte;

Deti u skuq pra kur në pritë

Bubullina armiqtë i ndillte.

Po me luftat e Boçarvet

U hap fama e vërtetë:

Marku, i pari i palikarvet,

Mori udhënë përpjetë.

Tok me shokët u la në lumë,

Po rreth kryqit i shtrëngoi,

Armiq dogji e preu shumë

Aq sa grekun e shpëtoi.

Tash, ti Grek, të rrema mbledh,

Që të ngrihesh plot me lavdi,

Emrin tonë pse na vjedh?

Pse kurorën na e vjedh ti?

Nderin lër që na përket,

Zgjatna dorën si gjiri

Shko! Luftuam vjet e vjet.

Kundra turkut për liri.

Po tani dolli në botë,

Zonja që na bën të ndjerë,

Rrok kalemin që të thotë,

Dhe nga ne rrenën të nxjerrë.

Ktu, te kjo e mjera jetë,

Në kto male ku jetojmë,

Zonjë, emri juaj vetë,

Ësht’ si era që gëzojmë.

Rinia jonë po lëvdon,

Emrin tënd, o Perëndeshë,

Se drejt fare ti shënon,

Historinë ndër arbreshë.

Në katund ti rri e qetë,

Rri në fusha a në shtëpi,

Shikon detin, punon vetë,

Pret të shkosh në Shqipëri.

Trimat tanë, o Zonjë, presin

Kruja luftat sa të zerë

E daullet të thërresin

Edhe kënga sa t’i ngrerë.

E ti, e madhe Perëndeshë,

Qiell ku kthejmë sytë ne,

Gjegj ç’të thot’ një nder arbreshë,

Që ti zjarr fisnik i dhe:

“Hapna udhën ti me dorë,

Zërin ngri, jepna fuqi,

Qofsh fener për ne ti prore

Që të shohim n’errësi!

Mos kurse të mirën fjalë

Te katundi ynë i mjerë

Që ta kesh posi një djalë

Arbëreshin tënd me vlerë.

Për ne agimi i shënjt je ti,

Pëllumbesha e Shqipërisë,

Je një unazë, q’jep fuqi,

Je si Ylli i lirisë.

Kur veriu të fryjë atje

Dhe shqiptarët do t’i zgjojë.

Të ndezin luftën e re

E Kastriotin ta gëzojë.

Unë veç do jem i mjerë

Te katundi im i vetmuar,

Me mendimin që më therë

Dhe me zëmrën të helmuar.

Shkoj në luftë, ku thërret

Gjaku yn’ në Shqipëri,

Ku edhe toska e gega i let

Tok lëftojnë përsëri.

Edhe kur shuhet zjarri,

Mblidhen flamujt në shtëpi

Dhe Shqipëria q’ish te varri,

Do gëzojë lumtëri.

Do të duam ahere shumë,

Zonjë e Madhe Perëndeshë,

Më që mos të bjem’ në gjumë,

Në mermer duhet t’na jeshë.

Dëndur nga kufiri i huaj

Ngre dikush ndonjë pusi,

Jetë e nder që të na shuaj,

Të na hedh në robëri.

Emri yt aher qëndron

Simbol shprese dhe guximi,

Asnjeri kështu s’harron

Ç’është burri, ç’është trimi.

Ahere me këtë dorë,

Sikur qielli të më ormisi,

Do të vija një kurorë,

Perëndeshëm, degash lisi.”






Domeniko Mauros

Të fala, burrë! Nga buza jote rrjedh

Të folurit me nder e me drejtësi.

Ti trimat gjith’ i shtyn në malësi

Ku drita e lirisë rrezet hedh.

O sa brenga të bënë ty të shkretë!

O ç’tallaze t’u derdh me egërsi!

Çdo mundim kapërceve me trimëri

Dhe vendin na e nderove me t’vërtetë.

U plake sot? Mendimin tënd të thellë

Në dituri gjithnjë e më shumë e zhyt

“Pse-në” e njeriut që të gjesh në dhe.

E s’lodhesh kurrë duke vënë re,

Në urtësi më thellë të ngulësh sytë

Se do të dish si Bota qënka pjellë.






Elegji

Ikën retë; qielli u shfaq përsëri

Me yje stolisur gëzon dhenë,

Zemra ime, thellë në gji,

Në një det hidhërimesh mbytet.

Unë së shkuarës nuk i hedh

Një vel për të mbuluar

Me atë gjithë kujtimet e saja,

Unë kthej kokën nga mali e nga deti

Që retë e zbukuruan;

Duke ecur shkoj kohën

Dhe kujtoj ëndërrat e para;

Bukuritë e fushave, që mallin

Ma zgjonin dhe zemrën ma mbushnin

Me shpresa të reja, jo më

I dëshiroj si atëherë

Kur më rrethonte hareja.

Atëherë kjo botë

Ish si dashuria për mua; i zhytur

Unë rrija në atë gëzim të madh.

Fryti veriu me borë e shi,

Nga Serra e Kristes egër gjëmoi;

Edhe rrufeja ra këtej

Kodrave dhe lulet këputi,

E dogji edhe mua të zinë;

Gëzimet dhe hareja më ranë

Te lumi që m’i mori,

Dhe qëndrova si trungu që rri

Në pyllin përkundrejt

Diellit: i zi qëndrova.

Rrojta si guri i lumit

Që s’pyet se kush e çan.

Asnjë dashuri në gji

S’më lulëzoi dhe në mendje

Asnjë mendim s’më lëmoi

Kurmin tim. Vetëm ditën tjetër

Një yll i bukur m’u çfaq.

S’ish një yll, por ish një vashë

Faqebardhë, e helmuar,

Me dy sy të dhëmshuruar.

Shpirtin gjaku ma turbulloi

Si ujët e detit që një erë

E fortë e rreh dhe e përplas.

E zemra ime sakaq u zgjua

Dhe u përpëlit me mall;

Sytë m’u mbushën me lot,

Që rrodhën sumbulla-sumbulla.

O yll, unë thashë, që i vetëm

Në qiell rri e më se të tjerët

I trishtuar dukesh! Kushedi

Mos je ylli i vashës së mjerë

Që më tronditi zemrën?

O vashë, si yll, që e harruar

Jetën e shkon me hidhërim,

Mos në zemrën e mirë ti ke

Plagë që nukë shërohet

O yll, o yll, kujtimëthin

Gjithnjë më sjell ndërmend

Të asaj vashës së mjerë!

O vashëzë, posi yll,

Ne jemi shokë, të ndodhur

Bashkë në mjerimet e dheut…

Po të dija pse qan, do ta shkulja

Këtë zemër nga gjiri e do ta jepja

Me gjithë dëshirë e hare.

Të bashkuar dy zemra s’trëmben,

Gjithë të këqijat i largojnë.

Po ti, vashë, s’më dëgjon, se larg

Tani më rri! Dhe ty

Unë kot të flas, këndoj e qaj,

Duke pritur me dëshirë

Të më vish në ëndërr, o mall.

Dheu, ku pa dritën jeta ime e zezë,

Qe për mua si një pyll i thellë

Plot me gjemba e pa një dritë.

Fati i zi mua më ndoqi shumë,

Të gjitha shpresat m’i zhduku,

E më humbi çdo gëzim,

Edhe të shkretë më bëri

Djalërinë pleqëri.

E kështu gjithë i mjeruar

Nuk ua vura veshin përpëlitjeve

Të asaj vashe të kthjelltë

Që vërtet më donte shumë.

Dhe m’erdhi keq që nuk munda

Të shihja të bëheshin të lirë

E të shkëlqenin nën rrezet

E diellit katundet e qeshur

Të Arbërisë sonë me njerëzit

Fatbardhë nëpër shtëpirat.

* * *

Si fluturon koha!

Dhe ja si ikin në këtë natë yjet…

Dhe hënëza, e dalë nga retë

Përkundrejt, si e mallëngjyer,

Me butësi shkëlqen e vren!

Katundëthi im i qetë mbi dhé

Rri si i mbuluar nga afshi

I jetës dhe i zhytur në gjumë.

Tash gjithçka është e kthjellët dhe e bukur.

Nga mali ikën disa re

Që ajëri i shkund dhe i shtyn.

Dhe drita përhapet dhe rri

Mbi gjithçka që krijoi Zoti ynë.

Dhe në këtë kohë rri gjindja e flë!..

Harron hidhërime e dëshirë,

Ama, nuk e njeh këtë bukuri.

Oh, deti që shtrihet i gjërë

Si sheh që hënëza e mirë

E vesh me dritën e bardhë!

Oh, sa mendime të bukura

Trimash, që shkuan e vanë,

Më zgjon në mendje e në gji!

Dhe më hidhet zemra përpjetë

Dhe pret orë e çast; dhe vren

Kohën e stolisur me bukuri

Të djalërisë që fluturoi.

Psherëtij dhe nga sytë

Rrjedhin lotët që venë

Te puhia që rrotull ngrin.

Që ku gjindem sot të mundesha

Të ngrihem lart e më lart

I rrëmbyer nga dashuria e qiejve!

Sikur të mundesha, oh, që nga ku gjendem

Të shkoja shpejt e lehtë,

E gjithnjë lart e më lart,

Atje ku yjet hedhin valle,

Aq sa ta harroja këtë botë,

Ku gjithë të ligat janë!

Oh, sikur të frynte e lehtë

Dhe e ëmbël një puhi

Nga deti i qetë e i gjërë.

Në këtë orë të mirë

Gjirin të më lëmojë

Dhe gjithë shpresat e mia

Me hare të m’i stolisë!

* * *

Po i vetëm jam… Edhe ecij

Rrugë më rrugë pa gjetur

Pushim, duke kujtuar

Mallin që shkoj e vate,

Ky është sheshi e kjo shtëpiza

Që gëzoheshin një herë

Pse kishin më të bukurën

Lulëze të kopshtit tonë.

Si oshtinte aherë qielli

Me muzikë e tringëllima

Të shokëve të mi që më

Nuk janë, të dërmuar nga jeta!

Gjithçka mori fund dhe koha

Humbi krejt te hiçi.

Kush më kujton më mua? Dhe sot

Kush më dëgjon mua të zinë?

Andej, që përtej përrenjve,

Më vjen si një vajtim i hollë,

Shumë i ëmbël, i mjeruar,

Që në qetësinë e madhe

Të kësaj nate të thellë

Më hidhërin më përsërit

Gjithë lotët që derdha.

Është vajtim, është harmoni:

E sjell, e shpie ajri

E në atmosferë na humbet.

O vashëzë, me ata sy

Dhe të kaltër dhe të thellë

Kështu si qielli i mirë!

Thuamë tani ku je

Ti që nga unë largoje

Retë e dendura që ngriheshin

Dhe mua të zinë rrethonin?

Ku prehë në këtë kohë

Të qetë e plotë mëri?

Dhe pse ju nuk ndriçoni

O mure, që mua të bukurën

Më fshihni dhe vetëm hëna

Brenga mund të shtjerë një sy?

O vashëzë! Oh të mund

Të bëhesha ajo dritë

Që të vesh çdo mëngjes

Kur ti shtratin e le

Me gaz dhe lumturi

Aqsa neve na duket

Sikur është duke lindur dielli

Nga deti Jon i gjerë!

Oh, po të puthja ato buzëmërxhanë,

Dhe ata sy si yje në atë ballë

Të ëmbël posi rrezja

E qiellit të zbukuruar,

Ku mbijnë e rriten

Të gjitha shpresat tona!

S’do kisha gajle aherë

Po të më dilte përpara qefini

I vdekjes që më ngrin;

Se aherë unë do ta shihja

Pa helm e pa mëri,

Bile me gaz në buzë,

Jetën që po më zhdukej,

Kështu siç shihet dielli

Që bukur perëndon

Dhe skuq qiell e dhe,

Dhe i përgjigjen dritaret

Me shkrëptimë gjatë e gjerë.






Për vdekjen e Pjetër Irjanit

E fluturove e shpejt vetëm na le

Tamam si drita e diellit që pushon

Më parë se të fshihet tek një re;

Shkove si era që helme frushullon,

Botën shkreton dhe ngrin çdo gjë në jetë

E rrëzon mu në vijë e lule e fletë.

S’ishe plak kur për zi ra ajo kambanë,

Që ty të qante me vajtime e lot,

Miqtë e gjiria mburrje më nuk kanë,

U iku hareja për shumë vjet e mot,

Kur te varri të vunë e kurrë më

S’do tringëllijë i qeshur i yti zë.

Ti burrë i burrave qé, se përherë

Me fjalë e punë u nderove në tokë,

Se s’kishe gajle dhe e prisnje pa u ndjerë

Burgun apo ndonjë dënim me kokë.

O gjaku i Gjergjit t’Madh, gjithnjë në ballë

Posi drangua që me pëndë e pallë.

E të bekuan arbreshët me mall,

Se shpresën ti ua zgjove përsëri,

Prapë të ktheheshin te i shenjti zall,

Gjakun t’ja falnin nënës Shqipëri;

Ti s’pate faj në s’vajti te limani

Flamuri ku u mblodh vdekur kont Urani.

Pak shokë kish si ti dhe asnjeri

S’ndjente zjarrin që pate në krahruar:

Askush s’ta shkoi dot në urtësi

Dhe askush nuk pati shpirt aq të zhvilluar,

Se shqiptarët s’i donje shërbëtorë,

Po vëllezër të lirë e punëtorë.

E mbete në katund e në shtëpi

Si një yll që midis reve ndrin lebet,

Një yll që shtie dritën n’errësi

Edhe drejton atë q’është në det,

Me atë dritë ti zëmrën na gëzove,

Edhe epokën e madhe na e afrove.

Udhën e drejtë rrahve ti pa drojë,

Rrezikove vëllezërit, gjiritë;

Mbi dhé kurrë vullneti s’të ndryshojë;

S’deshe të ligat, as përkëdhelitë;

Për Arbërinë donje ngadhnjim plot,

Për gjakun tënd që ujë s’bëhet dot.

Dhe sot, ja pranë varrit ku pushon

Trupi yt, se në qjell shpirti të rri,

Me nderim qaset gjindja e të bekon,

Të sjell me mall kujtime edhe lavdi,

Lule të sjell dhe i derdh lotët rrëke,

Se u dogje tërë jetën për atdhe.

Nga varri yt besimi ne na vjen,

Besimi që ngjall shpresën dhe fuqinë:

Dhe shpirti yt së larti na dëften

Burrat tanë që atje në Senat rrinë,

Kur për Atdhenë, si në paraverë,

Më e bukur çelet jeta e më e gjerë.

Zoti Pjetër ahere rreth me dritë

Te vallja e Perëndisë na pret ne

Me atë gojën e ëmbël si një ditë,

Siç te kjo jeta e mjerë dikur qé:

Ahere s’perëndon se djejet rrinë

Dhe Zoti sheshit pushton gjithësinë.





Vjersha
u shkrua nga Zef Serembe dhe u botua më 1926.

